Shoprite kry opvolger vir Christo Wiese ná dekades | Netwerk24
Deur Nellie Brand-Jonker 01 Oktober 2020 13:04
Die Shoprite-groep het 'n opvolger vir sy voorsitter, Christo Wiese (79), ná 29 jaar in die rol gekry. Dit volg op 'n dramatiese jaarvergadering 'n jaar gelede waarin 'n groot aantal aandeelhouers teen hom gestem het.
Sy eie aandele, wat meer stemme dra, het uiteindelik verseker dat hy ingestem bly as direkteur.
Dit is nou boonop 'n vrou wat as die aangewese voorsitter voorgestel word, naamlik Wendy Lucas-Bull. Dit sal die eerste keer wees in die geskiedenis van die groep.
Christo Wiese Foto: Getty Images
Die Shoprite-groep se direksie het haar van 1 Oktober af as 'n onafhanklike nie-uitvoerende direkteur en aangewese voorsitter aangestel.
Aandeelhouers stem op 16 November oor haar aanstelling.
Sy sal ook onafhanklik wees, iets wat Wiese nie kon wees nie weens sy groot aandeelhouding.
Onderhewig aan haar verkiesing sal die direksie op sy vergadering ná die jaarvergadering haar as voorsitter aanstel.
Wiese gaan op die direksie aanbly as nie-uitvoerende direkteur, maar aftree as voorsitter nadat die jaarvergadering afgehandel is.
Lucas-Bull is tans voorsitter van Absa.
Shoprite beskryf haar as kundig as 'n voorsitter en as nie-uitvoerende direkteur weens die talle direksies in die private en openbare sektor waarin sy dien en gedien het.
Sy was 'n internasionale vennoot van Andersen Consulting (nou Accenture); 'n uitvoerende direkteur van RMB Holdings en uitvoerende hoof van FirstRand Limited se afdeling wat First National Bank, WesBank, Outsurance, Firstlink en First National se filiale in Afrika ingesluit het.
Sy is die stigter en direkteur van die Peotona Group en Peotona Development.
Haar vorige nie-uitvoerende direkteurskappe sluit in Barclays plc, Anglo American Platinum, die Ontwikkelingsbank van Suider-Afrika, Alexander Forbes, Eskom, Nedbank, Telkom, Aveng (adjunkvoorsitter), Lafarge Industries (voorsitter), die South African Markets Advisory Board, Discovery, Dimension Data plc en die Momentum-groep.
Sy is tans voorsitter van die Absa-groep, Absa Bank en Absa Finansiële Dienste.
Wiese sê Lucas-Bull se kundigheid, ervaring en leierskap sal tot wesenlike voordeel vir die direksie en die groep wees.
Shoprite-groep het bevestig Wiese is sedert die vroeë 1990's voorsitter van die spesifieke maatskappy en dit word ook so op die groep se webtuiste aangedui.